กรมป้องกันและบรรเทาสาธารณภัย บูรณาการทุกภาคส่วนระดมกำลังแก้ไขปัญหาและช่วยเหลือประชาชนในพื้นที่ประสบภัยแล้ง
กรมป้องกันและบรรเทาสาธารณภัย บูรณาการทุกภาคส่วนระดมกำลังแก้ไขปัญหาและช่วยเหลือประชาชนในพื้นที่ประสบภัยแล้งนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า ปัจจุบันหลายพื้นที่ได้รับผลกระทบจากปัญหาภัยแล้ง กรมป้องกันและบรรเทาสาธารณภัยได้บูรณาการจังหวัด องค์กรปกครองส่วนท้องถิ่น เร่งให้การช่วยเหลือและบรรเทาความเดือดร้อนอย่างเต็มที่ โดยในส่วนของการแก้ไขปัญหาภัยแล้งในพื้นที่ภาคตะวันออกเฉียงเหนือนั้นได้ร่วมกับจังหวัดและท้องถิ่นระดมเจ้าหน้าที่ชุดปฏิบัติการพร้อมด้วยเครื่องจักรกลจากศูนย์ป้องกันและบรรเทาสาธารณภัยเขต 5 นครราชสีมา และศูนย์ ปภ.เขตใกล้เคียง เข้าประจำในพื้นที่ที่ได้รับผลกระทบจากภัยแล้งเพื่อส่งน้ำจากแหล่งน้ำธรรมชาติในพื้นที่เข้าระบบผลิตประปาและเติมน้ำในถังน้ำกลางประจำหมู่บ้านอย่างต่อเนื่อง เพื่อให้ประชาชนมีน้ำใช้อย่างเพียงพอ สำหรับพื้นที่ที่อยู่ห่างไกลนอกเขตชลประทาน ไม่มีระบบประปาหรือถังน้ำกลางประจำหมู่บ้าน ปภ. ได้สั่งการให้ศูนย์ป้องกันและบรรเทาสาธารณภัยเขตและสำนักงานป้องกันและบรรเทาสาธารณภัยจังหวัด นำรถบรรทุกน้ำและรถผลิตน้ำดื่มไปให้บริการน้ำอุปโภคบริโภคแก่ประชาชนทุกครัวเรือนตลอดช่วงหน้าแล้ง รวมถึงกำชับให้ประสานหน่วยทหาร หน่วยงานที่เกี่ยวข้องในพื้นที่ ฝ่ายปกครอง กำนัน ผู้ใหญ่บ้าน ในการวางแผนการจัดสรรน้ำตามวงรอบ เพื่อป้องกันการซ้ำซ้อนและให้ประชาชนได้รับการดูแลอย่างทั่วถึง รวมถึงให้สำรวจพื้นที่และความต้องการใช้น้ำอุปโภคบริโภค นำมาวางแผนการช่วยเหลือและแก้ไขปัญหาให้เหมาะสมกับสถานการณ์ ทั้งการแจกจ่ายน้ำ การสูบส่งน้ำ การขุดลอก และการขุดเจาะบ่อบาดาล เพื่อลดผลกระทบและบรรเทาความเดือดร้อนจากภัยแล้งแก่ประชาชนสำหรับสถานการณ์ภัยแล้งในขณะนี้ 4 กุมภาพันธ์ 2563 มีจังหวัดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (ภัยแล้ง) แล้ว 20 จังหวัด ได้แก่ เชียงราย พะเยา น่าน อุตรดิตถ์ สุโขทัย เพชรบูรณ์ หนองคาย บึงกาฬ นครพนม สกลนคร กาฬสินธุ์ มหาสารคาม นครราชสีมา บุรีรัมย์ นครสวรรค์ อุทัยธานี ชัยนาท สุพรรณบุรี กาญจนบุรี และฉะเชิงเทรา รวม 116 อำเภอ 621 ตำบล 5,297 หมู่บ้าน ทั้งนี้ประชาชนที่ได้รับผลกระทบจากภัยแล้งสามารถติดต่อขอความช่วยเหลือได้ที่สำนัก ปภ. จังหวัด และศูนย์ ปภ. เขต หรือทางสายด่วนนิรภัย 1784 ตลอด 24 ชั่วโมง